আসসালামু আলাইকুম।

মাননীয় স্বরাষ্ট্রমন্ত্রী জনাব আসাদুজ্জামান খান, এমপি 
স্বরাষ্ট্র মন্ত্রণালয়ের জননিরাপত্তা বিভাগের সম্মানিত সিনিয়র সচিব,
ইন্সপেক্টর জেনারেল অব পুলিশ, 
ঊর্ধ্বতন পুলিশ কর্মকর্তাবৃন্দ,
সকলকে খ্রিস্টীয় নববর্ষের শুভেচ্ছা।
পুলিশ সপ্তাহ ২০২৩ উপলক্ষ্যে বাংলাদেশ পুলিশের সকল সদস্যকে আন্তরিক শুভেচ্ছা ও অভিনন্দন জানাচ্ছি। 
প্রথমেই আমি গভীর শ্রদ্ধার সাথে স্মরণ করছি বাংলাদেশের স্বাধীনতার মহান স্থপতি, সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানকে। ১৯৭৫ সালের ১৫ আগস্ট ঘাতকের নির্মম বুলেটে শহিদ বঙ্গমাতা বেগম ফজিলাতুন্নেছা মুজিবসহ বঙ্গবন্ধু পরিবারের অন্যান্য সদস্যদের প্রতি শ্রদ্ধা জানাচ্ছি। আমি শ্রদ্ধার সাথে স্মরণ করছি, আমাদের জাতীয় চার নেতা, মহান মুক্তিযুদ্ধে আত্মোৎসর্গকারী ৩০ লাখ শহিদ ও ২ লক্ষ নির্যাতিত মা-বোনকে।

প্রিয় সুধী,
জাতির পিতা বঙ্গবন্ধু শেখ মুজিবুর রহমান ১৯৭১ সালের ২৬ মার্চের প্রথম প্রহরে স্বাধীনতার ঘোষণা দেন। বঙ্গবন্ধুর আহ্বানে তাৎক্ষণিক সাড়া দিয়ে বাঙালি পুলিশ সদস্যগণ রাজারবাগ পুলিশ লাইন্সে পাকিস্তানি হানাদারদের বিরুদ্ধে প্রথম সশস্ত্র প্রতিরোধ গড়ে তুলেন। আমি মহান মুক্তিযুদ্ধে জীবন উৎসর্গকারী পুলিশ সদস্যদের প্রতি গভীর শ্রদ্ধা জানাচ্ছি।

এছাড়া কোভিড-১৯ মহামারির মানবিক বিপর্যয়কালে জনসেবায় আত্মনিয়োগ করে ১০৬ জন অকুতোভয় পুলিশ সদস্যসহ দেশ ও জনগণের কল্যাণে বিভিন্ন সময়ে যারা জীবন উৎসর্গ করেছেন, আমি তাদের আত্মার মাগফিরাত ও শান্তি কামনা করছি। তাদের পরিবারের সদস্যদের প্রতি জানাচ্ছি গভীর সমবেদনা।
সম্মানিত কর্মকর্তাবৃন্দ,
বাংলাদেশ পুলিশ দেশের অভ্যন্তরীণ আইন-শৃঙ্খলা রক্ষা এবং জনগণের জানমালের নিরাপত্তা বিধানে সরকারের অন্যতম প্রতিষ্ঠান। দেশে শান্তি-শৃঙ্খলা বজায় রাখা, আইনের শাসন ও মানবাধিকার প্রতিষ্ঠার পাশাপাশি জঙ্গিবাদ ও সন্ত্রাস দমনে বাংলাদেশ পুলিশ গুরুত্বপূর্ণ ভূমিকা পালন করছে। আমি আশা করি, জঙ্গিবাদ ও সন্ত্রাস দমনে বাংলাদেশ পুলিশ আরো সজাগ ও সতর্ক থাকবে।
প্রিয় পুলিশ সদস্যবৃন্দ,
জনগণের আইনি সহায়তা পাওয়ার প্রাথমিক কেন্দ্র হলো ‘পুলিশ থানা’। থানায় আসা বিপন্ন মানুষকে তাদের প্রত্যাশিত সেবা প্রদানে আপনাদেরকে নিষ্ঠা ও আন্তরিকতার সাথে দায়িত্ব পালন করতে হবে। তাদের সাথে মানবিক আচরণ করতে হবে। থানায় এসে কোনো ব্যক্তি যেন অযথা হয়রানির শিকার না হয় সেদিকে আপনাদের খেয়াল রাখতে হবে। মনে রাখবেন, জনগণকে সেবা প্রদান করা আপনাদের পবিত্র দায়িত্ব। 
এছাড়া কমিউনিটি পুলিশিং, বিট পুলিশিং, ওপেন হাউজ ডে ইত্যাদি জনমুখী কার্যক্রমের মাধ্যমে পুলিশিংয়ের ক্ষেত্রে জনগণকেও সম্পৃক্ত করতে হবে। তাদের সাথে সৌহার্দ্যপূর্ণ সম্পর্ক গড়ে তোলার মাধ্যমে জনগণের আস্থা অর্জন করতে পারলে অপরাধ নিয়ন্ত্রণ আপনাদের জন্য অনেক সহজ হবে বলে আমি মনে করি।
বর্তমানে থানায় নারী ও শিশু, মুক্তিযোদ্ধা, প্রতিবন্ধী ইত্যাদি ডেস্ক স্থাপনের পাশাপাশি জাতীয় জরুরি সেবা ৯৯৯ এর মাধ্যমে মানুষকে দ্রুত সেবা প্রদান সহজতর হয়েছে। অনলাইন পুলিশ ক্লিয়ারেন্স, অনলাইন জিডি, ই-ট্রাফিক প্রসিকিউশন ইত্যাদি অনলাইন সেবা এবং বিডি পুলিশ হেল্প লাইন, হ্যালো সিটি, রিপোর্ট টু র‌্যাব, হ্যালো এসবি ইত্যাদি অ্যাপসের মাধ্যমে প্রযুক্তিগত সেবা জনগণের কাছে সহজলভ্য করা হয়েছে। পুলিশের প্রতি জনগণের আস্থা ও বিশ্বাস আরো বাড়াতে এ ধরণের আরও প্রযুক্তিনির্ভর জনমুখী সেবা চালুর উদ্যোগ গ্রহণ করতে হবে। 
প্রিয় সুধী,
বিশ্বায়নের এ যুগে তথ্যপ্রযুক্তির দ্রুত বিকাশের সাথে সাথে অপরাধের ধরন ও প্রকৃতিও পাল্টে যাচ্ছে। বর্তমান সময়ে প্রথাগত অপরাধের সাথে সাইবার ক্রাইম, ফিনান্সিয়াল ক্রাইম, সাইবার বুলিং ইত্যাদি অপরাধের ব্যাপক বিস্তার ঘটছে। বিশেষ করে নারীদের জন্য সাইবার স্পেস অনিরাপদ হয়ে উঠছে। 
সাইবার অপরাধের ক্রমবর্ধমান এ চ্যালেঞ্জ মোকাবিলায় পুলিশের দক্ষতা ও সক্ষমতা বাড়ানোর কোনো বিকল্প নেই। চতুর্থ শিল্পবিপ্লবের চ্যালেঞ্জ মোকাবিলায়ও বাংলাদেশ পুলিশকে এগিয়ে থাকতে হবে। বাংলাদেশ পুলিশে আর্টিফিসিয়াল ইন্টেলিজেন্স (এআই), বিগ ডাটা ইত্যাদি প্রযুক্তি সংযোজন ও ব্যবহারের মাধ্যমে অপরাধ দমনে উদ্যোগী হতে হবে।
এছাড়া মাদকের বিস্তার দেশের জন্য এক বড় সমস্যা। দেশের ভবিষ্যৎ প্রজন্মকে মাদকের করাল গ্রাস থেকে রক্ষা করা আমাদের দায়িত্ব। মাদকের বিরুদ্ধে পুলিশকে জিরো টলারেন্স নীতিতে দায়িত্ব পালন করতে হবে। পুলিশের পাশাপাশি দেশের সকল শ্রেণি-পেশার মানুষকে মাদকের বিরুদ্ধে সামাজিক আন্দোলন গড়ে তুলতে হবে। ইদানিং দেখা যাচ্ছে, উঠতি বয়সের শিশু-কিশোররা নানা ধরনের অপরাধ ঘটাচ্ছে। অনেক সময় তারা বিভিন্ন এলাকায় কিশোর ‘গ্যাং’ নামে সংগঠিত হয়ে জঘন্য অপরাধ করছে। কিশোর অপরাধ দমনেও বাংলাদেশ পুলিশকে আরো তৎপর হতে হবে। আমি পিতা-মাতা, অভিভাবক ও পরিবারকেও এক্ষেত্রে দায়িত্বশীল ভূমিকা পালনের অনুরোধ করছি। 
সম্মানিত সুধী, 
পুলিশকে বিভিন্ন ক্ষেত্রে গবেষণা ও উদ্ভাবনের মাধ্যমে সমসাময়িক চ্যালেঞ্জ মোকাবিলার সক্ষমতা অর্জন করতে হবে। 
বাংলাদেশ পুলিশের উন্নয়ন ও আধুনিকায়নে সরকার বিভিন্ন কার্যক্রম বাস্তবায়ন করেছে। পুলিশের সক্ষমতা বাড়াতে জনবল বৃদ্ধি, ভৌত অবকাঠামোতে উন্নয়ন, বিশেষায়িত নতুন ইউনিট গঠন এবং দেশে-বিদেশে আধুনিক প্রশিক্ষণের ব্যবস্থা করা হয়েছে, যা পুলিশের সার্বিক কার্যক্রমকে আরও গতিশীল করবে। এসব ধারাবাহিক কার্যক্রমের মাধ্যমে ২০৪১ সালের উন্নত বাংলাদেশের উপযোগী করে বাংলাদেশ পুলিশ বাহিনীকে গড়ে তুলতে হবে।
প্রিয় সুধী, 
জাতির পিতা বঙ্গবন্ধু শেখ মুজিবুর রহমান ১৯৭৫ সালের ১৫ জানুয়ারি রাজারবাগ পুলিশ লাইন্সে প্রথম পুলিশ সপ্তাহের উদ্বোধনী ভাষণে বলেছিলেন, “মনে রাখবেন, আপনাদের মানুষ যেন ভয় না করে। আপনাদের যেন মানুষ ভালোবাসে। আপনারা জানেন, অনেক দেশে পুলিশকে মানুষ শ্রদ্ধা করে। আপনারাও শ্রদ্ধা অর্জন করতে শিখুন”।
জনগণের প্রতি বঙ্গবন্ধুর গভীর মমত্ববোধ ও ভালবাসার এ উক্তি স্মরণ করিয়ে দিয়ে আমি বলতে চাই, আপনারা মানুষের সাথে মানবিক আচরণ করবেন, ভাল ব্যবহার করবেন। তাদের সমস্যা মনোযোগ দিয়ে শুনে প্রয়োজনীয় সহায়তা প্রদানে সর্বদা সচেষ্ট থাকবেন। আমি আশা করি, আপনারা মানবিক পুলিশ হয়ে জনবান্ধব পুলিশি ব্যবস্থা গড়ে তোলার মাধ্যমে জনগণকে সেবা প্রদানে আরও ব্রতী হবেন। 
আমি বাংলাদেশ পুলিশের প্রতিটি সদস্যের প্রতি দেশপ্রেম ও মহান মুক্তিযুদ্ধের চেতনায় উজ্জীবিত হয়ে দেশ ও জনগণের কল্যাণে সততা ও নিষ্ঠার সাথে দায়িত্ব পালন করার আহ্বান জানাচ্ছি। পুলিশ সপ্তাহ ২০২৩ সফল হোক। সবাই ভাল থাকুন, সুস্থ থাকুন। মহান আল্লাহ আমাদের সহায় হোন।
জয় বাংলা।
খোদা হাফেজ, বাংলাদেশ চিরজীবী হোক।
‘পুলিশ সপ্তাহ ২০২৩’ উপলক্ষ্যে 
গণপ্রজাতন্ত্রী বাংলাদেশের মহামান্য রাষ্ট্রপতি 
জনাব মোঃ আবদুল হামিদ এর ভাষণ 
স্থান: বঙ্গভবন, তারিখ: ০৪ জানুয়ারি ২০২৩, বুধবার

